областта на предотвратяването на конфликти и управлението на кризи, по-специално с оглед на нарастващото участие на Украйна в ръководени от ЕС граждански и военни операции за управление на кризи, както и съответни учения и обучения, включително тези, провеждани в рамката на общата политика за сигурност и отбрана (ОПСО).
 2. Сътрудничеството в тази област се основава на условията и договореностите между ЕС и Украйна относно консултациите и сътрудничеството в областта на управлението на кризи.
 3. Страните проучват потенциала за военно-техническо сътрудничество. Украйна и Европейската агенция по отбрана (ЕАО) установят тесни контакти за обсъждане на подобряването на военните способности, включително и технологични въпроси.
 Член 11
 Неразпространение на оръжия за масово унищожение
 1. Страните считат, че разпространението на оръжия за масово унищожение и на техните средства за доставка, както за държавни, така и за недържавни субекти, представлява една от най-сериозните заплахи за международната стабилност и сигурност. Поради това страните се споразумяват да си сътрудничат и да допринасят за противодействане на разпространението на оръжия за масово унищожение и на техните средства за доставка чрез пълно спазване и прилагане на национално равнище на своите съществуващи задължения по силата на международните договори и споразумения за разоръжаване и неразпространение на оръжия и други съответни международни задължения. Страните се споразумяват, че настоящата разпоредба съставлява съществен елемент от настоящото споразумение.
 2. Освен това страните се споразумяват да си сътрудничат и да допринасят за противодействане на разпространението на оръжия за масово унищожение и на техните средства за доставка, като:
 а)
 предприемат стъпки, както е целесъобразно, за подписване, ратифициране или присъединяване към всички други съответни международни инструменти и за цялостното им прилагане;
 б)
 допълнително подобряват системата за национален контрол на износа с цел извършване на ефективен контрол върху износа и транзитното преминаване на стоки, свързани с оръжия за масово унищожение, включително контрол върху крайното потребление на технологии с възможна двойна употреба, както и ефективните санкции за нарушения на контрола на износа.
 3. Страните се споразумяват да провеждат редовен политически диалог, който ще съпровожда и консолидира тези елементи.
 Член 12
 Разоръжаване, контрол над въоръженията, контрол над износа на оръжия и борба с незаконния трафик на оръжия
 Страните развиват допълнително сътрудничеството в областта на разоръжаването, включително по отношение на намаляването на техните запаси от неизползвани малки оръжия и леки въоръжения и разглеждат отражението, което изоставените и неизбухналите боеприпаси, оказват върху населението и върху околната среда, както е посочено в дял V, глава 6: (Околна среда) от настоящото споразумение. Сътрудничеството в областта на разоръжаването включва също така контрол над въоръженията, контрол над износа на оръжия и борба с незаконния трафик на оръжия, включително малки оръжия и леки въоръжения. Страните насърчават всеобщото признаване и спазване на всички съответни международни инструменти и се стремят да гарантират тяхната ефективност, включително чрез изпълнението на съответните резолюции на Съвета за сигурност на ООН.
 Член 13
 Борба срещу тероризма
 Страните се договарят да работят заедно на двустранно, регионално и международно равнище за предотвратяването и борбата срещу тероризма в съответствие с международното право, международните стандарти за правата на човека, както и правото на бежанците и хуманитарното право.
 ДЯЛ III
 ПРАВОСЪДИЕ, СВОБОДА